ming030890/wiki-yue-high-quality huggingface dataset:
雙重意思

雙重意思（粵拼：soeng1 cung4 ji3 si1），又或者叫櫳語（粵拼：lung5 jyu5），係講嘢（或者寫嘢）嗰陣嘅一種技巧。雙重意思係指講嘢者特登將句嘢講到有兩個可能嘅意思，而呢兩個意思通常會係
意思 A 明顯啲，而且唔會得罪人；
意思 B 冇咁明顯，但爆響口講出嚟好大機會會得罪人；
一個人用雙重意思講嘢，用意通常係想唔使將自己個諗法講到咁明，而且佢噉講，亦可以算係「鋪定條後路」，第時可以否認自己曾經講過意思 B。
除此之外亦有可能出現一種情況，就係社會裡邊有某個群體嘅人攞咗主流社會嘅某啲字句，對呢啲字句賦予新意思，用嚟表達一啲淨係佢哋群體內部先聽得明嘅意思。

英文嗌法
雙重意思呢個概念源自西洋，喺英文入邊有兩個名。
當中 entendre（IPA：/ɑ̃tɑ̃dʀ/）呢隻字詞嚟自 1670 年代嘅法文，意思大致係意思、理解。而如果想用本土化啲嘅英文字詞，可以叫

主要用法
睇埋：語義、歧義同模糊限制語
雙重意思可以有多種用法：
求救暗號：隱密嘅遭難訊號；舉個具體例子說明，想像阿明知自己好可能會畀人綁架，於是佢就事先同警察講好，話佢如果身處險境，會用「芝士漢堡」呢隻字詞嚟做求救嘅暗號；冇幾耐之後，阿明發覺自己畀可疑人物跟蹤，於是佢就打電話，同電話另一邊嗰位警察講「我想嗌一個芝士漢堡」—噉樣啲警察就知道要行動，同時跟蹤住阿明嘅賊人唔知「芝士漢堡」係叫警察嚟保護阿明嘅暗號。喺呢個例子當中，個求救暗號有兩個意思—明確嘅意思係指芝士漢堡，而冇咁明確嗰個意思就係阿明同警察事先講好「求救」嘅意思。好似呢種「事先講好用嚟求救」嘅字句，就係所謂嘅求救暗號。
 虛假安撫：講嘢嘅人講嗰句嘢，就噉聽落好似冇咩威脅性，但係個隱藏意思查實有威脅性。
例子 1
阿 A：求吓你唔好殺咗我老公呀！你畀佢返嚟我度啦！
阿 B：得，冇問題，我聽日就會將你老公送返去畀你。
第二日，阿 A 收到幾個包裹，分別裝咗佢老公嘅雙手、佢老公隻左腳、佢老公隻右腳同埋佢老公個頭。
例子 2
蒙古大軍：如果你哋即刻投降，我保證你哋一滴血都唔會流！
對方投咗降之後，真係一滴血都冇流—因為蒙古大軍淨係用浸死同吊死等唔見血嘅方法嚟處決佢哋嘅敵人。
等等。

文學例子
眾巫婆：「馬克白會做皇帝！冇任何由女人生出嚟嘅人可以傷到佢！」
睇埋：修辭手法
《馬克白》當中嘅巫婆預言：
"Be bloody, bold, and resolute. Laugh to scorn
The power of man, for none of woman born
Shall harm Macbeth."
「做一個染血、大膽同有決心嘅人啦。大笑住噉蔑視
人嘅力量啦，因為冇任何由女人生出嚟人
可以傷害得到馬克白。」（粵語意譯）
雙重意思一個例子係莎士比亞悲劇作品《馬克白》（Macbeth）。
喺呢齣劇作入邊，主角馬克白原本係一位好出色好受人尊敬嘅蘇格蘭將軍，有一日佢同戰友班郭（Banquo）遇到三個巫婆，巫婆作出預言，話馬克白將會成為國王，而班郭唔會做國王，但係佢啲子孫會。及後馬克白將成件事講咗畀佢老婆（馬克白夫人）聽，兩夫妻傾傾吓開始心生野望，竟然暗殺國王。第二朝，效忠國王嘅爵士馬克德夫（Macduff）發現國王嘅屍體，經過一輪哄動之後馬克白夫婦趁機會畀馬克白坐上皇位—巫婆嘅預言應驗咗。
馬克白做咗國王，開始懷疑先前嘅戰友會同佢爭皇位，尤其係班郭（因為巫婆預言咗話班郭嘅後代會成為國王），於是佢就派刺客殺死班郭，不過就畀班郭嗰個十幾歲嘅仔菲里昂斯（Fleance）走甩咗。馬克白跟住仲變到越嚟越偏執，再去搵巫婆求教，巫婆作出預言，話冇任何由女人嗰度生出嚟嘅人可以傷害得到馬克白。馬克白諗咗一陣，認為世上所有人都係由女人嗰度生出嚟嘅，所以個預言表示自己穩如泰山，就繼續佢嘅「大業」，派人去殺馬克德夫嘅家眷。
殺到咁上下，馬克白班敵人終於出手反攻，而帶頭嘅係啱啱得知老婆仔女死咗、滿心悲憤嘅馬克德夫，同時馬克白夫人因為內疚而自殺，完全陷入瘋狂狀態嘅馬克白以為自己係無敵嘅，就親自上陣面對馬克德夫嘅進攻。打打吓，馬克白嘅部隊開始節節敗退，但馬克白依然唔肯認輸，仲一路同馬克德夫單挑一路大大聲講：
「呢個世界上，冇任何由女人嗰度生出嚟嘅人可以傷到我！」
點知馬克德夫答：
「我出世嗰陣... 係唔合時噉畀人由阿媽嘅肚嗰度扯出嚟嘅（指剖腹生仔）。」
馬克白知自己誤解咗巫婆講嘅嘢，但唔肯投降，仲發晒爛渣噉。最後嘅結局係，馬克德夫殺死馬克白，並且斬咗佢個頭落嚟。到咗今日（今日係指莎士比亞嗰個時代），蘇格蘭王占士六世就係菲里昂斯嘅後代。巫婆所作嘅預測，由頭到尾都完全準確。
剖腹生仔

剖腹產（粵拼：fau2 fuk1 caan2，英文：Caesarean section），或者叫剖腹生仔，係指要開刀切開個肚同子宮嘅方法嚟生仔，同順產掉返轉。喺現代醫學出現前，剖腹生仔表示個阿媽一定會死，最常見嘅用途係知道個阿媽已經救唔到，所以就靠剖腹產嚟試吓救個細路。
言外行為

言外行為（英文：Illocutionary Act）係言語行為理論其中一個核心概念。言外行為係指講者講嘢帶出嘅意圖或者目的，唔單止係佢講乜嘢內容，仲係佢講話本身會產生嘅效果，好似承諾、命令、道歉... 等等。
指示詞

指示詞，係一啲用來指明某個或者某啲特定嘢、埞嘅詞或者結構。佢既可以用喺空間指稱，又可以用喺講話內容嘅指稱。

分類
日語三套指示詞嘅經典示意圖，可以睇到指示詞啲指代空間跟講者、聽者嘅關係。大體參考《日本語ハンドブック》標註兼翻譯
喺唔同嘅話入邊，按照空間距離嚟分嘅指示詞都有唔同套數。有啲話剩係得一套通用指示詞，就唔分近遠；一般嚟講好多就有兩至三套。兩套即近戥遠，譬如英語、俄語、普通話等；三套可以係近、中、遠，譬如日語、韓語、西班牙語，又可以係近、遠、更遠，譬如越南語，又可以係近、遠、中性指（冇距離），譬如吳語。有啲南壯話除開近、遠、更遠、中性指之外仲有範圍更加窄嘅當前指，但佢哋嘅中性指都係用喺方式、性狀、程度之類（似「噉」「咁」），所以可以話係分四套。粵語唔同埞嘅指示詞套數都有多有少。
喺啲分三套近、中、遠嘅話入邊，唔單止個嘢嘅距離遠近，個嘢近講者定近聽者、都經常會影響埋啲指示詞嘅使用。近講者嘅一般用近指（又叫近稱），近聽者而唔多近講者嘅一般用中指（又叫中稱），離兩者都遠嘅就一般用遠指（又叫遠稱）。

功用
指示詞可以作為形容詞或者限定詞，又可以作為代詞（指示代詞），嚟分別實現指示功能同埋稱代功能。對於唔同嘅指示對象、指示內容，指示詞又可以實現「實在指示」（又叫「現場指示」）同埋「文脈指示」兩種功用。除開句法，指示詞都可以用來表達一啲鍾意、稱讚、不滿之類嘅感情。

粵語
一般嚟講，粵語空間指示詞有兩個，即近指「呢」同埋遠指「嗰」，分別指代離講話人近嘅或者遠嘅嘢。「呢」本身又有好多種發音上嘅變體，譬如「呢」、「依」、「哩」等。喺唔同方言中，指示詞都會有唔同，甚至唔單止兩個指示詞，仲有中指等。從聲母嚟睇有k-系（個）、n-系（呢、那）、l-系（哩、嚕）、零聲母系（ai1、啊）、d-系之類。
有人認為粵語近遠指基本形最終歸得為兩類，即k-系、n-系；n-系又再分成近指嘅「呢」系同埋遠指嘅「那」系。「呢」聲母鼻音減少咗之後就成為對應嘅l-系「哩」、零聲母系「ai1」、d-系「啲」之類；「那」聲母甩咗之後就成為對應嘅零聲母系「啊」之類。k-系、n-系本身並冇區分遠近，衹有構成咗近遠指對立之後先至出現咗分別。

粵語各埞指示詞表
中指係相對於遠指嚟講（譬如日語）；有啲人將中指稱為遠指，遠指稱為另指（第三方）。
除開量詞表特指嘅其他情況。

贛語
贛語裏頭一般嚟講有三隻指示詞，即「該」（/kiɛ/）、「箇」（/kɔ/）、「許」（/hɛ/），分別代表離講話人距離由近到遠嘅程度。

吳語
吳語，特別係近代吳語，指示詞一般為三套，代表近指、遠指、同埋兼指。
兼指又叫「中性指示詞」、「定指指示詞」、「泛指」，雖然有人認為同日語中指一樣，但又有人覺得並冇特定嘅距離（即唔係中指）、而係根據具體語境嚟實現唔同含義：
相對於剩係有近指抑或遠指嗰陣，作為另指，指代另者：戥近指配搭陣時指代遠者，戥遠指配搭陣時指代近者。
認同指，指講者、聽者心照嘅內容。
回指，講話中指代上文提到嘅嘢。
定指，或者定冠詞，指代特定某件嘢，似「隻嘢」。
類指，指代特定某類嘢，似「啲嘢」。
名詞化標記，譬如「個黑」意指黑暗本身。
睇在方言唔同，兼指嘅語法功能都會唔同。有啲方言兼指語法功能發達過其他，所以有定冠詞、類指、名詞化標記等功用，譬如蘇州話、台州話。
聲調採取平1上2去3標法、陰陽跟清濁；或者五度標調法（213）。

壯話
壯話可以分為南壯跟北壯兩個，睇在佢哋啲方言嘅唔同，指示詞會有幾重分法。壯話中心詞喺前面，所以指示詞一般擺後尾。

南壯
南壯話喺近、遠、更遠指之外，仲有當前指（指家下）、中性指（用於方式、發語、性狀，似「噉」；或者用於程度，似「咁」），雖然空間近指遠指都可以充任呢種角色。
用於時間、地點、個體，用於時間仲有配搭似「i3 kei5」「i5 kei5」，即「依家」。
用於時間，唔用於地點，罕見用於個體。
指示時間嘅話，前邊配搭「pei1」（靖西）、「pou6」（田陽）、「mɯ11」（龍州）即可，似「呢排」「呢鋪」。
指示處所嘅話，前邊配搭「aːm5」（靖西）、「ʔdaŋ3」（田陽）、「i3」（龍州）即可，似「呢度」「呢笪埞」。

北壯
北壯指示詞大體比較統一：
東蘭中指充任文脈指示、後置定語標記陣時，常弱化成「ʔdi6」。

越南語
越南語有三套指示詞，分別為近指、遠指、更遠指，用於唔同結構、場合同語境：
用於提示聽者注意。
用於更遠或者過去嘅嘢。
綠色表示可以「量詞+指示詞」指代講緊嘅人/嘢/事，似喺「我鍾意呢個唔鍾意嗰個」噉。
講話內容中可以單用作主語，指代上下文提到嘅人/嘢/事，似喺「……嗰單嘢真係大劑」噉。
跟粵語唔同，越南語除開更遠指嗰兩隻「kìa」「nọ」之外（因為已經作為第三人稱人稱代詞），其他啲指示詞都似普通話一樣單用得作為指示代詞，唔使加量詞。不過其中「đây」「đấy」單用情況就多過「này」「ấy」。
越南話中心詞喺前面，所以指示詞一般擺後尾。啲指示詞跟唔同嘅前詞搭配，就指處所、方位、程度等：
「*」時間、程度衹睇作兩分，意義上唔區分遠、更遠。
同時唔同埞方嘅越南語都有唔同表達：

日語
考慮到時間（棟軸）、空間（橫軸）、同埋心理距離（笡軸）嗰陣，日語三套指示詞嘅分佈圖。據此可以睇出ソ系列嘅心理距離感、拒斥感。
日語裏頭一般有三隻指示詞根，一般對應嘅疑問詞根都會同佢哋列埋一齊，即「こそあど」，分別代表近、中、遠指（又對應離講者近、離聽者近、離兩者都遠等情況），同埋對應嘅疑問情況；由佢哋就派生出唔同詞性、唔同應用場合嘅指示詞同疑問詞：
「こんなに」「そんなに」「あんなに」表示程度高，類似「咁」；「どんなに」表示感歎，類似「幾」「幾咁」。

西班牙語
西班牙語指示詞傳統上一般分為指示限定詞同埋指示代詞，並透過變音符號嚟區分；之不過2012年開始西班牙皇家語言學院接受咗新嘅解釋，即兩類詞查實係一類，之不過係用於唔同結構。
西班牙語指示詞按空間分三類，即近、中、遠，又對應離講者近、離聽者近、離兩者都遠等情況；同時按接詞嘅性、數分四類情況：
指示限定詞
晉滅吳之戰

晉滅吳之戰，又叫王濬破吳，係三國時期最後尾嘅一場戰爭。
到咗三國後期，魏國皇帝經已冇乜權力，真正扼有實權嘅人係軍隊統領司馬昭。263年，司馬昭率領魏國軍隊吞滅蜀國，265年病死咗。佢嘅仔司馬炎接咗佢個位。就喺呢一年，司馬炎廢咗魏國皇帝，自立為晉國皇帝。279年，司馬炎發動滅吳戰爭，六路大軍進攻吳國，勢如破竹。280年3月25號，吳國皇帝歸命侯投降，吳國滅亡，晉國一統天下。
波動性

波動性（粵音：bo1 dung6 sing3；英文：volatility）指一樣金融資產喺一定時段內嘅上落強度，通常以一年內漲落嘅標準差嚟量度。波動性高就表示嗰樣金融資產價值容易大上大落。

商品對比
事實表明，唔同嘅物品波動性都唔一樣，而呢點會對投資方面嘅考量造成具體影響。
舉例說明，金同銀呢兩種貴金屬都成日畀人買嚟做一種投資（黃金投資同白銀投資）。不過，唔少專家都認為銀波動性較強，價容易响短期之內大上大落。例如有經濟學研究就試過分析金同銀等幾隻貴金屬嘅價格喺1976年至2004年之間點樣上落，發現銀係幾種金屬裡便波動性最勁嘅——據佢哋嘅估計，銀價嘅日計標準差（standard deviation，SD）有成2.15%咁高，係標準普爾500指數嘅日計標準差嘅差唔多兩倍咁多。因此，唔少金融工作者都建議追求穩中求勝嘅投資者（例如係年紀有返咁上下嘅投資者）應該要投資黃金好啲。
言語行為理論

言語行為理論（英文：Speech Act Theory）係由英國哲學家約翰·奧斯丁（John Austin）提出嘅一套學說，後來由美國哲學家約翰·尚魯（John Searle）進一步發展。呢套理論講到，語言唔單止係用嚟陳述事實咁簡單，仲係一種行為工具，人類透過講嘢可以達到唔同目的。
根據言語行為理論，講話起碼可以分做三類：
言內行為
言外行為同埋
言後行為。
言語行為理論影響深遠，喺語言學（尤其係語用學）、哲學等領域都得到廣泛應用。

基本概念
睇埋：語用學
我哋要搞清楚，一串話段表達嘅意思同埋串話段『用嚟做乜』（股力）係兩樣嘢。任何種類嘅話段都可以視為行動。
講緊語言行為嘅時候，用語言（講嘢或者寫嘢）同開門或者煮飯一樣都係行動，做呢啲行動都係為咗達到某啲目標。語言行為理論最基本嘅概念就係語言行為。當人用語言嘅時候，唔係淨係講資訊咁簡單，而係做緊「一個行動」。好似講「支豉油喺你手邊呀，遞過嚟畀我」呢句說話，唔係淨係講緊個情況係點，仲係想令到聽嘅人明白講嘢嗰個人想要乜，從而做出相應嘅行為。
約翰·奧斯丁同約翰·尚魯係語用學嘅先驅，當中尚魯提出咗三種主要嘅語言行為 ：
言內行為：即係講出一句有意思嘅說話，包括字面意思同埋發音、用字同句子結構嘅特點。
言外行為：即係講句說話背後嘅目的。好似問「你有冇手機或者手錶睇時間？」，表面上係問問題，實際上係想睇時間。
言後行為：即係聽嘅人對句說話嘅反應，例如真係攞咗隻錶出嚟畀人睇時間。

言外行為
内文：言外行為
其後，尚魯仲將言外行為分做以下幾類：
描述：講出一啲事實嘅狀況
指令：叫人做某啲嘢
承諾：答應會做某啲嘢
表情：表達情緒或態度
宣告：透過宣布嚟改變現實
另外仲要提嘅係，如果一句說話嘅言內行為同言外行為係一致嘅，就叫做直接語言行為；如果唔一致，就叫做間接語言行為。
巴生谷綜合運輸系統

巴生谷綜合運輸系統係由13條列車線路同2條巴士線路組成，為巴生谷（大吉隆坡）地區提供便捷嘅城市軌道交通服務。

歷史
巴生谷綜合運輸系統演變圖
一開始，各間公司各自運營唔同嘅鐵路系統，引致乘客需要通過行走一段路、上落樓梯、使用自動扶手電梯甚至需要跨越繁忙嘅道路先可以進行站外轉乘，為乘客帶嚟不便。其中例子包括想轉吉隆坡單軌嘅乘客需要由吉隆坡中央車站行大約140米，經過當時新起嘅Nu Sentral商場先可以轉車。綜合所有系統嘅車票系統，例如使用一觸即通卡，有助畀乘客無縫轉車。

綜合系統
屬於吉隆坡快捷通嘅格拉那再也線同安邦線兩條輕快鐵線路嘅售票系統喺2011年11月28號統一，緊接住亦喺2012年3月1號同吉隆坡單軌整合。咁樣畀乘客唔需要喺落車之後，唔使出站另外買飛，可以直接喺站內進行轉乘。最早落實嘅轉乘車站包括蒂蒂旺沙站、漢都亞站、布特拉高原站（中文：布特拉高原站）同占美清真寺站（中文：占美清真寺站）。同時乘客亦可以用一觸即通卡嘅餘額買飛。
另外，快捷通軌道嘅三條輕軌線以及快捷通巴士（大約覆蓋巴生谷70%嘅巴士網絡），亦推出可以用1令吉購買嘅巴士飛同可以用7令吉購買佢哋嘅鐵路同巴士服務定期車飛。

鐵路網絡
依家起好、起緊嘅線路圖
巴生谷周邊嘅鐵路線
KTM通勤鐵路喺1995年推出，係第一個喺吉隆坡同周邊巴生谷郊區提供本地鐵路服務嘅城市軌道交通系統。之後嘅輕快鐵同單軌鐵路陸續投入使用，為吉隆坡市區同周邊衛星城市，例如安邦、八打靈再也、鵝嘜縣等地區提供服務。雙加捷運路線（MRT SBK）投入使用後將吉隆坡西北部嘅雙溪毛糯同白沙羅，東南部嘅蕉賴同加影同市中心串埋一齊。

計劃延長路線
吉隆坡單軌曾經計劃由蒂蒂旺沙站延長去雙溪毛糯但係唔獲批。就算係咁，政府仍然允許Sri Petaling Line（以前叫安邦線）同Kelana Jaya Line嘅延長計劃，並允許建造一個新嘅火車線——Kajang Line。Sri Petaling Line同Kelana Jaya Line嘅延長工程已經喺2016年6月30號開通。同時，Kajang Line亦喺2017年7月17號全面開通。捷運2號線——Putrajaya Line已經喺2015年11月開始起。第三輕快鐵——Johan Setia Line依家已經開始起。
新柔長堤

新柔長堤（英文：Johor-Singapore Causeway；馬來話：Tambak Johor）係一條連埋星架坡兀蘭新鎮同馬來西亞柔佛州新山嘅長堤，長1056米，橫跨柔佛海峽。新柔長堤有條行人路連接，重有鐵路通道同埋向星架坡供水嘅水管。長堤每日平均有6萬車輛通過，公眾假期前夕成日出現嚴重交通擠塞。
新柔長堤係1920年代由英國建築師起嘅，1923年落成。長堤喺1942年第二次世界大戰嗰陣畀英軍炸咗，暫時阻住日軍進攻星架坡。日軍征服星架坡之後，就將炸毀嘅部分補返。2000年，星架坡啟用新嘅移民海關大廈，用嚟應付年年越來越旺嘅交通。馬來西亞亦喺2003年開始起自己嘅新移民海關大廈。
新柔長堤係第一條連接馬來西亞半島同新加坡嘅陸路通道。第二條通道叫做馬新第二通道，喺1998年完工。

收費
車輛喺長堤兩岸都要畀通行費，馬來西亞方面由PLUS Malaysia Behad公司經營。外國註冊嘅小型汽車同電單車喺日頭指定時段進入新加坡要畀車輛入境通行證（VEP，英文：Vehicle Entry Permit）費用，小型汽車每年享有10日免費期。入境柔佛嘅外國小型汽車就要畀20令吉費用。

揸車通行
去新加坡方向有4條車道，分別用於小型汽車、電單車、巴士同貨車通行。前往馬來西亞方向嘅車道就分配畀其他車、電單車同貨車。鑒於2010年有針對歐洲嘅恐怖襲擊計劃，基於安全原因長堤兩端嘅關卡唔畀影相或者攝影，違規者將交由移民與關卡局處置或者被要求刪除照片。
通道有高度限制，所以雙層巴士唔畀通行。

新加坡入境
新加坡（入境）方面，LED熒幕指向通往口岸嘅四條車道。有幾個櫃台檢查乘客護照。呢一個關叫做「初級通關」（英文：primary clearance）。
電單車將會被指引去一條專用通道；巴士同樣必須經另一個獨立嘅通道入關。承載住應稅貨物嘅車輛被指引到紅色通道申報貨物，喺附近櫃台繳付稅費；無載到任何應稅貨物嘅車輛可以用綠色通道，而車輛前往海關檢查中心接受檢查係強制性嘅。呢一個關口係「次級通關」（英文：secondary clearance）。
至少一名乘客需要落車。海關為車輛提供咗停車位。如果通關，架車將前往海關檢查中心接受查驗。負責人員有權搜查乘用車內嘅貨物。可疑人物將被要求開車到附近嘅站畀警犬檢驗車上面有無走私貨物或者毒品，同時亦有安全檢查，車輛要攞嗮所有物品接受檢驗。
一旦通過所有查驗程序，車輛可以開去武吉知馬高速公路（英文：Bukit Timah Expressway）或者兀蘭中心路。

新加坡出境
新加坡法律規定所有新加坡註冊車輛離開新加坡時，油箱必須有四分之三滿嘅燃油。新加坡政府要打消新加坡人越境到柔佛州純粹只係去買平油嘅念頭，即使過去半桶汽油已足夠。外國註冊車輛唔使遵守呢個規定。
根據日期同時段，可以從武吉知馬高速公路或者兀蘭中心路通往長堤。由兀蘭中心路進入嘅乘用車被導引到四個車道。由武吉知馬高速公路行駛嘅車輛須按照車型同時段選擇車道，喺通關高峰期，小型汽車可以用高架橋直達兀蘭關卡。
移民與關卡局人員會檢查車上嘅人護照。通過檢查後，架車會開向官員檢查所有新加坡注冊車輛油錶嘅區域，隨即車輛駛過長堤。
File:入境馬來西亞.jpg由新加坡入境馬來西亞

塞車問題
喺繁忙時段，兀蘭中心路車龍長度可以去到1.5公里。通過武吉知馬高速公路前往口岸嘅車輛亦可能遇到呢種情形。乘坐公共巴士越過長堤可以花上30至45分鐘，其他車輛去到1至2個鐘。

火車
所有火車都係由馬來亞鐵道運營，新加坡一端終點站曾經係丹戎巴葛火車站，依家已經縮短至長堤南段嘅兀蘭火車關卡。

存廢問題引申嘅政治風波
由於新柔長堤同埋喺大士嘅第二通道，唔能夠應付星架坡同馬來西亞之間日益頻繁嘅交通。所以馬來西亞一直想起新嘅大橋，包括拆咗而家嘅新柔長堤，嚟解決兩地之間嘅交通問題。
羅彩玲

羅彩玲（英文：Vivian Law Choi-Ling，1993年8月9號—），用過藝名羅彩寧，係香港模特兒兼電影演員，外號「嫩版朱茵」，係女子組合「Mi55」成員之一；佢喺廖寶珊紀念書院畢業。分別曾經同城中富豪林建名嘅仔林孝信、模特兒公司老闆向展邦、周秀娜前男友陳偉成傳過緋聞。

拍攝寫真
羅彩玲同2011《中國小姐》香港區總決賽冠軍曾淑雅喺尖沙咀碼頭合作影寫真，二人喺之後香港書展時推出個人寫真集。當日佢哋以「濕身、三點式、牛奶浴」為寫真主題，身穿三點式泳衣，喺尖沙咀碼頭、遊艇上擺出各種性感甫士拍攝。
結他

結他係一種通常有音格（fret）嘅弦樂器，可以用嚟彈奏唔同風格嘅音樂，主要靠彈同掃弦（喺粵語好多時會跟英文叫 ｢線｣）嚟發音，按發聲原理可以分木結他同電結他兩大類。
現代結他多數都係六弦，但係都有七弦、八弦同十二弦。十二弦嘅結他其實係打孖嘅十二弦，彈落得六組；但係七弦同八弦就真係每條弦都唔同音。
同好多其他弦樂器唔同，結他嘅六條線並唔係每兩條線相差純五度，而係主要相差純四度，但係第二（第二高音）同第三條線之間係大三度，標準定弦實際上係（由低到高）E₂-A₂-D₃-G₃-B₃-E₄，但係喺五線譜寫 E₃-A₃-D₄-G₄-B₄-E₅（C₄ 為之中央 C），亦即係彈出嚟嘅聲聽落比樂譜記嘅聲低八度，算係移調樂器。
基本法

基本法係一個國家或地區擁有最高法律效力的法律，佢嘅實際作用同憲法實際上一樣。「基本法」一詞所味意是唔永久並權宜之計，又或者因為宗教原因（例如睇唔到有高於宗教經典嘅至高法律），喺未有實施憲法下達到有法維持憲政秩序嗰效果。

基於權宜而唔訂立憲法
喺西德，因為國家分裂，西德政府唔想喺東德重未自由前施行憲法，只有暫停施行憲法，以基本法Grundgesetz實施（暫時排除咗東德國民）民主選舉同埋其他保護民主社會嘅必要法則。後來基本法嘅方式行之有效，德國喺統一後仍然維持落去。
喺巴勒斯坦，巴勒斯坦自治政府考慮到國土重未完全自由，所以喺2002年施行基本法以便自治政府建立管治合法性，為以後民主選舉鋪路，等全國領土恢復自由後先至實施1968年訂立嘅憲法。

基於宗教而唔訂立憲法
喺沙地阿拉伯，因為唔想建立高過伊斯蘭法嘅憲法，權宜下就建立基本法。以色列立國時因為宗教同其他拗撬，無法子一次寫起成份憲法，但又有實際憲制性法律規管憲政秩序（見en:Harari Decision），變成喺唔同時間寫唔同嘅基本法，又無訂立寫完期限，所以係非法典化嘅基本法。

中國特別行政區
基於中華人民共和國憲法第31條容許下，中華人民共和國全國人民代表大會訂立香港同澳門叫做「基本法」嘅法律。基本法喺香港同澳門都被叫做「小憲法」，但實情有啲差別，地區憲法嘅修改權都係地方議會完全擁有，但港澳基本法都唔係咁，所以無論叫「小憲法」或「基本法」都名不符實。

第23條
睇埋：2003年香港七一遊行、反送中同國安法
當中內容很簡單描述禁止事項包括：任何「叛國、分裂國家、煽動叛亂、顛覆政權、竊取國家機密」等。

第45條
睇埋：四十五條關注組同佔中
當中提到香港特別行政區行政長官由當地通過「選舉」或「協商」產生，最終權屬「中央人民政府任命」。之後所提及「最終」達到之「普選」引起巨大爭議。
邵逸夫

邵逸夫爵士，GBM，CBE（Sir Run Run Shaw，1907年11月19號—2014年1月7號）原名邵仁楞，係香港一名邵氏兄弟人物，1925年出道，1957年同家人嘅移居香港，1965年加入無綫電視開始做註冊公司，1967年開始做無綫電視常務董事，1979年之後開始做過董事局主席，2010年再做過董事局非執行主席，2011年卸任。

簡歷
邵逸夫爵士嘅名號逸夫，係香港電影同電視製作人、娛樂業大亨、慈善家同生意人。據稱1907年11月19號（農曆丁未年十月十四）浙江寧波鎮海出世，阿爸係上海錦泰昌顏料公司事頭邵行銀，有三個哥哥邵醉翁、邵邨人、邵山客等家族成員。
邵家八兄弟姊妹，佢排第六，舊上海人稱「邵老六」，到咗香港後大家叫佢「六叔」。1958年，邵逸夫喺香港成立邵氏兄弟（香港）有限公司，拍咗過千部華語電影，另外佢旗下嘅電視廣播有限公司（TVB，俗稱「無綫電視」）亦係香港電視行頭表表者，多年穩企本港收視龍頭地位。1977年，英女王伊利沙伯二世冊封邵逸夫先生做下級勳位爵士，成為香港娛樂業界第一個攞到「爵士」頭銜嘅人。
邵逸夫喺2014年1月7號自然死，據稱享年106歲，無綫電視發表聲明 話，雖然明知邵逸夫遲早會死，但係唔會因此減少公司嘅傷痛，所有無綫電視嘅人都會懷念佢。
馬屎洲特別地區

馬屎洲特別地區係香港一個特別地區，喺新界大埔區馬屎洲一帶，佔地61公頃。呢個自然護理區喺1999年4月9號劃定，係香港第四個特別地區。
馬屎洲特別地區由馬屎洲、丫洲、洋洲同一個離鹽田仔東北一百米俗稱烏浪頭嘅島仔組成。特別地區裏面嘅岩石，被認為係香港而家最古老嘅岩石，形成時間可追溯到二疊紀同侏羅紀時期。特別地區裏面設有自然教育徑，畀遊人感受吓遠古時期香港嘅地貌。
馮珩孜

馮珩孜（Eye Fung）係香港音樂人，郭偉亮嘅徒弟。

名
馮珩孜本來有一個比較正經嘅英文名Lorraine，但佢自己覺得個名唔太好聽，所以中學畢業後就改名做Eye Fung。「Eye Fung」呢個名除咗同iPhone同音外，亦同佢屋企人有關。因為佢爸爸叫Michael Fung（同microphone同音），而哥哥就叫Tele Fung（同telephone同音），所以佢就搞笑自稱Eye Fung 。
高手 馬條1999年的聲音

《高手 馬條1999年的聲音》係中國歌手馬條出嘅第三張錄音室唱碟。喺2012年1月13號由太合麥田發行。

簡介
呢張唱碟收錄咗11隻歌。呢張唱碟馬條喺1999年嗰陣就做好咗，佢嗰陣同唱片公司因為某啲原因而擱置發行。而唱碟名原本係叫《傻女孩》，喺2012年發行嗰陣就改叫《高手 馬條1999年的聲音》，「馬條1999年的聲音」就呼應返佢呢張唱碟喺1999年做完就未出嘅情況。
越南

面積• 總計331,344.82 km2（127,932.95 sq mi）（第64名）• 水域（%）6.38人口• 2024估計100,300,000（第15名）• 2019普查96,208,984• 密度298/km2（771.8/sq mi）（第49名）GDP（PPP）2024年估算• 總計▲ $15,590億（第26名）• 人均▲ $15,470（第106名）GDP（國際匯率）2024年估算• 總計▲ $4,658.14億（第35名）• 人均▲ $4,623（第119名）堅尼系數（%，2020）▲ 0.368低HDI（2022）▲ 0.726高 · 第107名貨幣越南盾 (₫)（VND）時區UTC+7行車方向靠右電話區號+84互聯網頂級域.vn∗由於唔同嘅排名表計法未必一樣，上面嘅排名（第幾名/位）同個一覽表入面個排名未必一樣。∗IMF網站嘅人均GDP數字，同用GDP除以上面人口數得出嚟嘅數有可能唔一樣。
越南國家歌劇院
越南（粵拼：jyut6 naam4；越南文：Việt Nam，北方口音：[viət˩ nam˧]  聽；南方口音：[viək˩ nam˧]或者[jiək˩ nam˧]），以前叫安南（on1 naam4*2；南有變調），而今全名叫越南社會主義共和國（Cộng hòa Xã hội chủ nghĩa Việt Nam），係東南亞一個社會主義國家。喺1976年之前嘅南北越時期，越南社會主義共和國嘅前身北越個名叫做越南民主共和國。越南嘅首都係河內。
越南嘅地理位置喺東南亞嘅中南半島東端，東面就係南中國海，北緯 8°30' 至 23°22'，東經 102°10' 至 109°30'。同柬埔寨、老撾同埋中國嘅雲南、廣西接壤，又同中國廣西共享北部灣（以前叫東京灣，「東京」指越南北部紅河三角洲地區）。兩國原先響正海灣中心個白龍尾島劃界，家下以東經 108°03' 作為新嘅邊界。
越南係東南亞國協（ASEAN）成員之一。
鹽田國際集裝箱碼頭

鹽田國際集裝箱碼頭，通稱鹽田國際貨櫃碼頭，簡稱鹽田港，係中國一個港口，位於廣東省深圳市鹽田區大鵬灣前香港水域。鹽田港為和記黃埔（重組後長江和記實業）與深圳市人民政府合資嘅企業。鹽田港分為東、中及西港，其中中港分為第一至三期、西港分為第一至二期；東港已於2016至17年間完成填海工程，但至今仲未建設。

歷史文化
鹽田港係深圳第一批中港合營及國企民企合作嘅碼頭之一，但同西部港區嘅眾多碼頭唔同，鹽田港嘅香港合營企業為和記黃埔，為國際間數一數二嘅碼頭經營者。碼頭於1994年開始經營，多年來均統一管理深圳東部港區嘅碼頭。
和黃經非全資附屬公司和記鹽田港口持有鹽田港碼頭(和記港口約佔和記鹽田港口65%股權、和黃佔和記港口80%權益，直至和記港口信託嘅出現)。和記港口(當時為和黃全資附屬公司)於1998年增持鹽田港 (原第一、二期)至49.95%(由1997年嘅47.75%及1996年嘅43.6%)，於2000年間接持有增至50.5%權益，及後非按比例於投資港口擴建, 使權益百份比下降至48% (第一、二期)、42.74% (第三期)、42.74% (西港區)；並由於和黃於2006年出售20%和記港口權益予新加坡國際港務集團，使和黃間接控制嘅權益實為38%、34%及34%。
和記鹽田港口於2007年提出收購鹽田港股份持有嘅西港區部分權益，作價人民幣現金 270,628,000 元。完成轉讓時，和記鹽田港口與鹽田港股份持有之合資公司股份權益分別由 41.67%與 58.33%調整至 65%與 35%。
2009年和記鹽田港口第三大股東華潤創業向母公司華潤集團出售嘅估值總額約港幣47.84 億元嘅非核心業務(加現金港幣3,000 萬元)換取超市及酒廠資產價值總額約港幣49.37 億元，其中便包括間接持有嘅和記鹽田港口10%權益(經Wattrus Limited)。
2010年中遠太平洋向馬士基購入其直接及間接持有嘅和記鹽田港口13.7%股權及股東貸款，作價520,000,000美元現金，使中遠太平洋增持和記鹽田港口至約20.55%(直接及間接)。 和記鹽田港口嘅其他股東Mitsui & Co.(H.K.) Limited (約2.7%)及Birrong Limited(約1.4%)。
2010年12月31日收市後和黃(或其附屬公司)向華潤集團(或其附屬公司)收購其手持嘅中港碼頭股權，作價港幣57億，其中便包括和記鹽田港口全數10%股權。
碼頭第一二期及西港區嘅第二大股東為鹽田港股份(深交所：000088)，1997年於深圳交易所上市；公司總股本12.45億股。其中，國有法人股83875萬股(67%, 由鹽田港集團持有；深圳市國資委持有鹽田港集團100%股份)，社會公衆股等40625萬股(33%)。
2009年碼頭吞吐量為857萬9千個標準箱。中港擴建工程進行中。
2021年6月，長江和記實業與深圳市鹽田港集團有限公司訂立合資企業協議，成立50/50合資企業，以建設、發展、營運及管理位於深圳鹽田國際貨櫃碼頭東邊約120公頃、長約1470米之貨櫃碼頭一期。
2022年11月23日，鹽田港完成首單液化天然氣船對船加注。
宏茂橋

宏茂橋（英文：Ang Mo Kio，縮寫：AMK）係星加坡東北部一個市鎮。宏茂橋北邊係義順，東北邊係盛港，東邊係實龍崗 ，南邊係碧山，西邊係中央集水區。

歷史
宏茂橋新市鎮响1973年開始開發，係星加坡第7個新起嘅市鎮。宏茂橋最初發展嗰窟响1979年前起好，楊厝港嗰窟响1981年完成。家下佔地29公頃（72英畝）嘅市鎮中心起喺一條幼長山谷之上，舊時係棚戶區。市鎮中心有寫字樓、文化同社區設施，可為廿萬居民提供服務。
西九州新幹線

西九州新幹線（日文：西九州新幹線；日文假名：にしきゅうしゅうしんかんせん）係連接佐賀縣武雄市武雄溫泉站和長崎縣長崎市長崎站，預定於2022年9月23號通車嘅高速鐵路路線。
喺連接福岡市（博多站）和長崎市（長崎站）嘅整備新幹線（日文：整備新幹線）計劃（九州新幹線<西九州線> ）中，武雄溫泉站同長崎站之間嘅路段以標準新幹線推進，並預訂2022年9月23號通車並且可以喺武雄溫泉站可以跨月台轉乘在來線。喺計劃之中，武雄溫泉站同長崎站之間嘅西九州新幹線被定位為臨時開通，但西九州新幹線向武雄溫泉站以東嘅延線尚未同佐賀縣討論，目前都仲係未定嘅狀態。
運營公里69.6公里，實際距離66公里，係日本最短嘅新幹線路線（唔包括轉發線路）  。

概要
昭和47年（1972年）12月12號，作為整備新幹線嘅九州新幹線，根據國家新幹線鐵路發展法第4條第1項「確定應該開始建設嘅新幹線鐵路路線嘅基本計劃」（昭和1947年交通省通知第466號通知）嘅規定成立  ，係昭和48年（1973年）11月13號開發計劃嘅五條路線之一。

路線數據
截至2022年9月23號。原則上僅限於武雄溫泉站-長崎站嘅暫定開放部分。
營運商：九州鐵路公司（JR九州） 
建設者：日本鐵道建設交通技術廳
路線距離（實際公里）：66.0公里 （運營公里為69.6公里 ）
軌距：1,435毫米（標準軌）
車站數量：5（包括起點同終點站） 
其中，嬉野溫泉站是唯一嘅新幹線車站。
雙軌段：全雙軌
電氣化區間：武雄溫泉站～長崎站： AC 25,000 五（60 赫茲）
最高速度：260km/h （武雄溫泉站～長崎站）
安全裝置：
軌道床：
懸鏈線懸掛方式：
車輛段：熊本綜合車輛段大村車輛控制室
軌道維修基地：新幹線部新大村新幹線建設事務所
船員基地：長崎綜合船員中心
駕駛指揮中心：
列車運行管理系統：

名稱、稱呼
下表顯示咗開發計劃中嘅路線名稱同乘客信息中實際使用嘅路線名稱之間嘅關係。原則上同旅客列車嘅運行方式無關。

計劃安裝的車站列表 〔呢句嘢唔似粵語，唔該改咗佢〕
截至2022年9月23號。預定可以喺武雄溫泉站跨月台轉乘常規線路同全尺寸新幹線。
對於JR線路名稱，僅顯示預定連接車站嘅線路嘅正式名稱。
停車…全：所有列車停靠的車站（2022年9月時刻表修訂）
人民英雄紀念碑

人民英雄紀念碑係中華人民共和國首都北京嘅一座紀念碑，1958年立，喺西城區同東城區嘅交界，正天安門廣場中間。
碑上面有毛澤東題嘅「人民英雄永垂不朽」八隻大字。每日都有好多北京當地讀書啲學生喺呢度搞敬禮儀式。紀念碑周邊100米範圍唔畀閒人出入，呢個範圍外圍有好多軍人。
黃博文

黃博文（粵拼：wong4 bok3 man4；簡化字：黄博文；1987年7月13號—）係中國嘅足球員，湖南長沙人，司職後衛或中前衛，而家效力緊廣州恆大淘寶。

生涯
黃博文喺1987年7月13號喺中國湖南長沙出世。6歲嗰時，阿爸帶佢去體校考試俾足球教練梁惠湘睇啱咗而開始學踢波，之後喺長沙仰天湖小學開始佢嘅足球生涯。
黃博文讀完小學後，入咗河北秦皇島嘅中國足球學校學踢波，重喺2001年9月入埋北京國安少年隊，2004年入埋一隊。2005年5月26號嘅中超聯賽同沈陽金德（今日嘅廣州富力）對陣時，射入足球生涯第一波，打破咗中國足球職業聯賽最後生入波紀錄，但喺2006年7月21號俾曹贇定打破咗。
2008年攞咗中超最佳新人獎，2009年加入中國國家隊，嗰年跟北京國安一齊攞咗中超冠軍。但2011年，黃博文到K聯賽（今日嘅經典K聯賽）嘅全北現代汽車隊踢波重攞埋冠軍。
2012年7月7號，廣州恆大（今日嘅廣州恆大淘寶）正式宣佈黃博文加盟。
華僑

華僑，或者海外華人，係指19世紀開始由中國移居到世界各地嘅中國國籍同佢哋嘅後裔，估計全球有超過5000萬。
黃文攀

黃文攀（粵拼：wong4 man4 paan1；簡化字：黄文攀；1995年8月22號—2018年3月15號）係中國大陸嘅傷殘游水運動員，四川眉山洪雅縣人。出世嗰時患咗腦癱導致肢體殘疾，2010年開始學游水，曾經喺2015年喺成都舉辦嘅第九屆全國殘疾人運動會攞咗冠軍兼打破世界紀錄同埋2016年夏季殘疾人奧運會攞咗個人混合泳SM3級冠軍、混合4×50m自由泳接力賽冠軍而出名。殘奧會閉幕返到中國大陸之後，同年9月21號攞到中華人民共和國全國五一勞動獎章。
2018年3月15號申時，佢喺四川眉山洪雅縣揸私家車，去到瓦屋山大道時發生嚴重車禍，送院之後證實不治，終年22歲。
言外之意

言外之意（粵音：jin4 ngoi6 zi1 ji3；英文：implicature；德文：Implikatur），香港語言學學會又有譯做含意、含蘊、隱涵等，係語用學講到嘅一個概念。語用學係語言學下嘅一個學科，簡單講就係研究語言嘅實際使用。喺嚴格語用學上，言外之意係意思嘅一種。如果講話者講出話段，話段「暗示」咗某啲意思，但話段當中並冇直接講呢啲意思出嚟，噉呢啲「暗示」嘅意思就屬於言外之意。
例如，如果阿明開口問
「阿珍，我哋一齊去食飯囉。」
而阿珍答
「吓？我仲有好多嘢做喎。」
喺上述對話當中，阿珍並冇直接講話唔想同阿明佢哋去食飯，但係阿珍講嘅嘢顯然有言外之意，話唔想去。阿珍唔想去呢個意思就係佢呢段話嘅言外之意。

基本概念
内文：語用學同語義學
言外之意係指講嘅嘢冇明言某個意思，要聽者透過語境等嘅因素去理解佢。
例一：
阿明問：「呢度泊唔泊得車呀？」
對方答：「嗰邊有個停車場。」
言外之意：呢度唔泊得車。
例二：
公司同事：「聽晚有嘢要搞，你得唔得閒？」
言外之意：希望聽嘅人可以幫手。
例三：
阿媽問：「你今晚幾點返屋企？」
阿偉答：「我依家仲喺公司，好多嘢未搞掂。」
言外之意：今晚會好遲返屋企。

理論分析
睇埋：言語行為理論同協調原則
言外之意係語用學上嘅重要概念。言語行為理論同協調原則等有影響力嘅理論，都花咗好多篇幅講言外之意。
保羅·格賴斯

保羅·格賴斯（英文：Paul Grice，1913年3月13號－1988年8月28號）係一位英倫出身嘅語言哲學家。佢做咗好多研究，剖析人類點樣透過語言嚟傳達意圖同意義，提出咗好多有影響力嘅理論，當中最出名嘅係協調原則同言外之意相關嘅概念，呢啲概念都係現代語用學嘅理論基礎。
協調原則指出，人對話嘅時候會跟從一套無意識嘅規範，務求令溝通更順利。格賴斯講到四大準則：質量、數量、啦更同埋方式。質量準則即係話講嘢要真實，數量準則指話題資訊唔可以太多亦唔可以太少；啦更準則係指每句話要切合主題；而方式準則係講話要簡潔明確，避免含糊。
格賴斯亦好強調言外之意（英文：Implicature）呢個概念，指言語入便有啲訊息係冇直接講出嚟嘅，但聽者可以根據上下文同協調原則推斷出呢啲冇講出嚟嘅意思。例如
有人問：「今晚食咩飯？」
答：「雪櫃仲有餸。」
答嘅人並冇直接講答案，但係透過言外之意，對方可以理解成「今晚可以食雪櫃嘅餸」。
吳哥尼

吳哥尼（粵拼：ng4 go1 nei4；緬甸文：ကိုနီ；1953年2月11號—2017年1月29號）係緬甸嘅作家同律師，亦係昂山素姬嘅法律顧問，實皆卡薩（緬甸文：ကသာမြို့）人。佢既係Laurel法律公司嘅創始人之一，又係國際律師協會嘅會員。2013年加入咗全國民主聯盟後寫咗好多本挑戰緬甸國內嘅人權同民主啲書，亦主張過宗教內容。
2017年1月29號，佢喺仰光國際機場俾一班緬甸嘅極端愛國主義人士用槍殺死咗，終年63歲。
米高安哲羅

米高安哲羅（Michelangelo di Lodovico Buonarroti Simoni，1475年3月6號—1564年2月18號），又譯麥開蘭基羅、米開朗基羅，係意大利文藝復興時期有名嘅雕塑家、畫則師、畫家、詩人。佢嘅雕刻作品『大衛像』同 『Pietà』（聖殤像）舉世聞名，同達文西、拉斐爾齊名。佢1475年喺佛羅倫斯加柏里斯鎮出世。
喺西方藝術史上面，佢係一個喺所有領域都帶嚟巨大影響嘅藝術家。雖然米開朗基羅自己認為雕塑先至係佢嘅正行，但喺其他領域都留低咗好多出色嘅作品。因為佢嘅多才多藝，同李安納度·達文西一樣，都被稱為文藝復興時期嘅典型「萬能人」。
米開朗基羅喺生前已經被公認為好出色嘅藝術家，而家仲係被視為西方藝術史上最偉大嘅藝術家之一。佢嘅繪畫、雕塑同建築作品，每一樣都係現存藝術家作品入面最有名嘅一批。米開朗基羅長命百歲，佢嘅創作活動涉及好多範疇，仲有大量書信、素描同回憶錄留低。佢亦係十六世紀藝術家入面，資料記錄最詳細嘅一個。
米開朗基羅最著名嘅雕塑作品應該係《聖殤》（1498年 - 1499年，聖伯多祿大殿）同《大衛像》（1504年，佛羅倫斯學院美術館），呢兩件作品都係佢二十幾歲嗰陣雕嘅。雖然米開朗基羅睇輕自己嘅畫作，但佢畫嘅兩幅濕壁畫對西方藝術界有好大影響，就係西斯汀禮拜堂嘅天頂畫同祭壇壁畫《末日審判》。
佢仲係一個建築師，喺佛羅倫斯嘅勞倫佐圖書館（英文：Laurentian Library）設計咗開創矯飾主義建築風格嘅作品。74歲嗰年，因為細安東尼奧·達·桑加洛過身，米開朗基羅被任命為當時正喺重建緊嘅聖伯多祿大殿嘅總建築師。佢改變咗之前嘅設計，而教堂西面（後面）就係按照佢嘅設計起嘅。不過，主圓頂部分就喺米開朗基羅死後先至用另一個設計完成。
《西斯廷小堂天頂畫》嘅《猶滴同何羅斐乃》局部特寫。畫中嘅何羅斐乃據講係米開朗基羅嘅自畫像。
米開朗基羅仲係第一個喺生前就有傳記出版嘅西方藝術家，呢一點都好特別。喬爾喬·瓦薩里喺佢嘅《畫家、雕塑家同建築師列傳》入面，將米開朗基羅讚到天上有地下無，話佢係文藝復興時期藝術嘅頂峰，仲話佢嘅作品會喺西方藝術界流傳幾個世紀。米開朗基羅喺生前已經有「上帝寵愛嘅男人」（Il Divino）嘅稱號，當時啲人都好敬畏佢。米開朗基羅嘅作品充滿熱情又有獨特風格，成為後來好多藝術家嘅典範，亦為文藝復興全盛期之後嘅西方藝術運動——矯飾主義——奠定咗基礎。

建築作品
米高安哲羅設計嘅聖伯多祿大教堂嘅圓頂。
米高安哲羅有好多建築物都係接手前人嘅計劃，當中最出名嘅就係繼承咗布拉曼特同拉斐爾等人嘅工作嘅羅馬聖伯多祿大教堂。同一時期，佢仲設計咗卡皮托利諾山廣場，用建築物同空間清晰表達出嚟。卡皮托利諾山廣場唔係正方形，而係菱形，咁樣做可以減弱視覺上嘅透視感。
喺佛羅倫斯，米高安哲羅參與過嘅著名建築包括聖羅倫佐教堂未完成嘅正面、同一間教堂嘅梅第奇家族小教堂、勞倫佐圖書館同埋要塞等。
喺羅馬，佢參與過聖伯多祿大教堂、法爾內塞宮 （1530-1546年）、聖若望費奧倫蒂尼教堂、聖瑪利亞大殿嘅斯福爾扎家族小教堂、庇護門、天使和殉道者聖母大殿、參議院宮 （羅馬，卡皮托利諾山，1592年起 ）等等。

勞倫佐圖書館
勞倫佐圖書館嘅樓梯同壁柱
大約喺1523年，羅馬教宗克萊門七世想要一間梅第奇家族嘅私人圖書館，於是就叫米高安哲羅喺佛羅倫斯嘅聖羅倫佐教堂度設計勞倫佐圖書館。米高安哲羅喺設計入面加入咗好多新元素，例如越向下越窄嘅裝飾用壁柱，仲有直線同曲線組合嘅樓梯。之後嘅13年入面，米高安哲羅斷斷續續噉做設計 。直到1571年，即係米高安哲羅過身之後，呢個圖書館先至完工開放 。而家，勞倫佐圖書館被視為文體主義建築嘅代表作 。

梅第奇家族小教堂
内文：梅第奇家族小教堂
喺聖羅倫佐教堂，米高安哲羅仲負責咗梅第奇家族小教堂嘅設計，成個構圖都係佢一手包辦。梅第奇家族小教堂包括「君主小教堂」同「新聖器室」兩部分，裡面仲有紀念梅第奇家族嘅紀念碑。米高安哲羅喺小教堂未完工之前就離開咗佛羅倫斯，最後由佢啲學生完成埋。新聖器室仲用嚟做梅第奇家族嘅墓地，入口附近有兩個靈廟，係為咗羅倫佐·德·梅第奇同朱利亞諾·德·梅第奇（尼莫爾公爵）兩兄弟準備嘅墓。呢兩個靈廟都用咗啲裸體雕塑嚟代表一日嘅時間：羅倫佐嗰邊有『黃昏（米高安哲羅）』同『黎明（米高安哲羅）』，朱利亞諾嗰邊就有『夜晚（米高安哲羅）』同『白晝（米高安哲羅）』。羅倫佐嘅靈廟仲有『聖母子』雕塑，同埋梅第奇家族嘅守護聖人聖科斯馬同聖達米安嘅雕塑，呢個『聖母子』就係米高安哲羅親手做㗎。聖羅倫佐教堂梅第奇家族小教堂嘅聖器室可以話係米高安哲羅喺雕塑同建築兩方面嘅才能完美結合嘅一個好例子 。另外，喺1976年，人哋仲發現咗聖器室下面有條暗道，牆上面仲有米高安哲羅嘅素描

作品
作品一覧喺意大利語版「Opere di Michelangelo」有。

性指向
大英博物館收藏嘅，米開朗基羅畫嘅維多利亞·科隆納嘅畫像。呢幅作品相信係米開朗基羅65歲同維多利亞50歲時畫嘅
阿斯卡尼奧·康迪維話米開朗基羅「好似修道僧咁守貞」，但係要搞清楚米開朗基羅有冇過肉體嘅交往就好難講得準。不過，通過米開朗基羅留低嘅詩文同藝術作品，有機會可以窺探到一啲端倪。
同性戀傾向
米開朗基羅寫咗超過300首十四行詩同牧歌。其中最長嘅作品係佢喺1532年，當時57歲嘅米開朗基羅遇到23歲左右嘅托馬索·德·卡瓦利埃里時寫畀佢嘅詩集。呢些十四行詩係其中最早存世嘅詩文，係描述男性同另一個男性對話，早過威廉·莎士比亞寫畀男性嘅十四行詩大約50年。
米開朗基羅仲寫咗悼念佢朋友切奇諾·德·布拉奇嘅墓誌銘，呢位朋友係佢識咗一年後，喺15歲就過咗身。
米開朗基羅嘅同性戀詩文喺後世Template:何時引起咗唔少人嘅反感。為此，佢嘅同名侄仔喺1623年出版咗一個將詩歌中嘅性別對調嘅版本。直到1893年，英國詩人同文學評論家約翰·艾丁頓·西蒙茲出版英文版譯本時，呢個性別改動先至被還原。不過，米開朗基羅係咪真係有同性戀傾向，至今仍未有實質嘅證據。有研究者認為：「呢啲詩歌只係無感情、細膩嘅精神戀愛嘅表達，所謂嘅感官詩歌只係表現出一種優雅同敏感性嘅情感。」。
同寡婦嘅戀情
米開朗基羅喺1536年或1538年認識咗一位喺羅馬嘅寡婦，詩人同貴族維多利亞·科隆納，佢對呢位40幾歲嘅女士產生咗深厚嘅感情。兩人不斷用十四行詩來往，佢哋嘅交往一直持續到維多利亞喺1547年過身。阿斯卡尼奧·康迪維記載，米開朗基羅講過，佢一生唯一後悔嘅就係，只係錫過維多利亞嘅手，而唔係佢嘅面頰。
十五二十

十五二十（粵拼：sap6 ng5 ji6 sap6）係其中一樣猜枚遊戲，基本上係兩個人玩，但多過兩個人玩一樣得。
玩家每次可以自由選擇唔攤開手板（0隻手指）、攤開一隻手板（5隻手指）或者攤開兩隻手板（10隻手指），而玩法就輪流叫手指數量，睇下係咪咁啱估中。譬如兩個人玩，一方叫「十」，佢同對方都攤開一隻手板，加埋有十隻手指，咁就代表叫中咗，第二次要嗌聽枚連中兩次，就為之贏一鋪。

特殊懲罰
有啲估同出手嘅組合係無可能啱嘅，例如嗌「收嗮」但係自己又出五，或者嗌「十五」但係自己又收嗮，咁呢啲情況就直接輸，要接受懲罰。
南華足球隊

南華足球隊（粵拼：naam4 waa4 zuk1 kau4 deoi6*2），簡稱南華（粵拼：naam4 waa4*2），係香港一支足球隊，曾經係香港超級聯賽嘅參賽球隊之一。南華拎過41次甲組聯賽冠軍，係目前為止拎得最多香港頂級聯賽冠軍嘅球隊。南華重曾經贏過30次香港高級組銀牌冠軍、10次香港足總盃冠軍同埋3次香港聯賽盃冠軍。
2017年6月5號，南華宣佈由於未能夠搵到班主注資，決定下屆退出香港超級聯賽並申請降落香港甲組聯賽，重點培育青年球員，已經獲得香港足球總會董事會接納。今次將會係南華百年嚟首次喺頂級聯賽降班。
士的糖

士的糖，又叫拐杖糖，係源於德國嘅一種糖，形狀似士的，喺聖誕節零舍常見。
紐約地鐵L綫

紐約地鐵L綫第14街—勤拿詩慢車（英文：14th Street–Canarsie Local）係紐約地鐵B分部嘅一條路綫，全綫運行於BMT勤拿詩綫，所以路綫標誌顏色為淺灰色。
L綫提供全日服務，終點站設於曼克頓車奧士（英文：Chelsea, Manhattan）嘅第8大道站同布碌崙勤拿詩（英文：Canarsie, Brooklyn）嘅勤拿詩—洛卡維大道站，途中亦經何詩街（Halsey Street）行經皇后區，服務列治活（英文：Ridgewood, Queens）。L綫係紐約地鐵第一條以通訊式列車控制自動化嘅路綫。
L綫同勤拿詩綫喺1928年同步開通。特快列車以前沿住布碌崙中部嘅L綫軌道運行，喺布碌崙東部沿著BMT富頓街綫運行，但係喺1956年停運。L綫自此凈行慢車。
L綫原本係布碌崙—曼克頓運輸股份有限公司嘅16號綫，1967年改名為LL綫，1985年再改為現名。2000年代初，由於沿途好多社區經歷中產階級化，所以L綫嘅乘客人數大幅增加。2019年4月至2020年4月，曼克頓同布碌崙之間嘅深夜同週末L綫服務暫時減少，係第14街隧道停駛（英文：14th Street Tunnel shutdown）嘅一部分，目的係修復2012年颶風珊迪對第14街隧道造成嘅損壞。

車站一覽
紐約地鐵L綫（第14街—勤拿詩慢車）
第8大道  – 第6大道  – 聯合廣場  – 第3大道 – 第1大道 – 畢福大道 – 羅利美街（出站轉乘：） – 加利咸大道 – 大街 – 玫瑰山大道 – 麼根大道 – 遮化臣街 – 地葛大道 – 麼圖—域歌夫大道  – 何詩街 – 維奧臣大道 – 布士域大道—亞比甸街 – 百老匯路口  – 大西洋大道 – 瑟打大道 – 利王尼亞大道  – 紐洛詩大道 – 東第105街 – 勤拿詩—洛卡維大道註釋：並唔係所有嘅轉綫都全日提供。有關更詳細嘅信息，請參閱紐約地鐵L綫#車站一覽睇 • 論 • 改 • 歷
搖

搖，捷克民歌，耶穌聖誕歌，搖籃曲。一九二〇年以捷克聖誕歌名義刊載。一九二八年英國聖公會翻譯為英文。一九六〇年代歌手翻唱先再興起。
歌詞分兩段，講到馬槽中耶穌聖嬰，好似後世咁瞓喺搖籃，咁當然，無史實根據，亦無神學根據，只有少少跟基督教聖經。詞中意思大概話細個耶穌瞓得好，唔好搞醒。有件皮褸保暖，搖下搖下咁。搖籃意味，就類似平安夜同馬槽歌。
近似曲調有挪威歌保羅隻雞乸。

名
捷克名Hajej, nynej。英文叫The Rocking Carol，又叫Little Jesus, Sweetly Sleep，後美國又叫Rocking。香港教育司署小學生歌集，則名為搖。
屯門足球隊

屯門足球隊係香港屯門體育會旗下嘅足球隊，喺1964年成立。隊波攞到2009/10年度香港乙組足球聯賽亞軍，首次攞到升上香港甲組足球聯賽嘅資格，係繼大埔足球會同埋沙田足球隊之後，歷來第三支由香港丙組（地區）足球聯賽升到上甲組嘅地區聯賽球隊。

2013年假波醜聞
2013年12月22號喺屯門鄧肇堅運動場舉行嘅香港甲組足球聯賽賽事，屯門主場對橫濱FC香港，賽至補時3分鐘，横濱FC香港開出角球，屯門球員李明喺無人壓逼下，衝入小禁區跳起頭槌輕鬆頂入自己龍門，屯門最終因為呢個烏龍波以1-2輸咗。
賽後，屯門球員羅嘉樂喺社交網站貼咗好多張一千緡紙，重寫低「萬惡錢為首」；另一球員黎耀昌就喺社交網絡上話「痴線！無話可説。越諗越嘈。」守門員陸平中亦寫道「Shame羞恥！」。第二日，香港足球總會發表聲明，成立專責小組調查呢單事幹，屯門亦決定即時炒李明魷魚。
12月27號，領隊李潤華同埋署理教練甄力健話因為同贊助商嘅理念達唔到一致，加上李明事件令渠哋對香港球壇睇法有改變，雙雙向球會辭職，由足球部主任盧光中復出出任教練。而屯門體育會為免情況惡化，影響球隊聲譽，亦終止咗同球隊嘅管理公司合作，即時收回間公司管理屯門甲組隊嘅管理權，取消晒所有屯門甲組同埋預備組嘅職球員喺香港足球總會嘅註冊，保留向管理公司追究有關損失嘅權利。

而家嘅陣容
喺2011年2月27號更新。
號碼
李霖恩

李霖恩（Glen Lee Lam Yan，1980年11月8號—）係香港男藝人，第17期無綫電視藝員訓練班（2003年），做過細路節目《放學ICU》嘅主持，綽號「霖恩哥哥」。
李霖恩13歲留學英國，返香港之後入咗間經理人公司做製作助理。佢係保安局前局長李少光嘅獨仔，亦係第一個局長級高官嘅仔女入娛樂圈做嘢。
2008年2月24號，李霖恩同拍拖好耐嘅女朋友方燕凌（Candy）結婚。2009年頭，方燕凌有咗身己，預產期喺10月。Candy 喺10月5號開刀生咗個女李清宜（Gianna）。佢哋後來生咗個仔李尚宜（Gabriel）。
2018年，李霖恩搖身一變成為導演兼經理人公司老闆，開戲之餘又簽下陳偉琪、杜大偉、湯沛宜、賴嘉瑩及Sugar Baby等藝人。

政治立場
李霖恩係香港親中派嘅支持者，喺香港反送中運動期間，曾經聯同曹永廉、莊思明、莊思華、姚瑩瑩、李嘉、洗國林同埋朱庭萱等人親自前往香港警察總部支持警察，更加同謝振中、郭嘉銓、江永祥等警隊高層合照。
唐人新村遊樂場

唐人新村遊樂場（英文：Tong Yan San Tsuen Playground）係香港一公園同遊樂場，喺元朗屏山唐人新村青山公路屏山段，行政上歸元朗區。設施有籃球場。
控煙「理」要知

《控煙「理」要知》（英文：Know The Facts, Quit The Cigs）係香港MakerVille製作嘅健康資訊節目，由強尼同安冬晴主持，2024年10月28號到11月7號逢禮拜一到四23:30—23:35喺香港電視娛樂ViuTV播。節目由香港吸煙與健康委員會贊助，介紹香港嘅控煙政策同食煙嘅禍害。
GO Transit

GO Transit ，1999年前全名安省政府公車局[暫譯]（英文：Government of Ontario Transit），係一間提供城際鐵路同巴士服務嘅政府機構，隸屬安大略政府；名義上服務大多倫多及咸美頓地區，但係部分路綫其實過咗界，1967年成立，2009年安省政府立法將佢同都市聯通合併，變成都市聯通嘅一間子公司。
GO 成立之前，同區嘅鐵路服務由加拿大國家鐵路提供，當時提供嘅只係通勤火車。

名
1999年8月7號前 GO 係簡寫，指 Government of Ontario，即係 ｢安大略政府｣。佢技術上亦有正式法文名（Réseau GO，直譯 ｢GO 網絡｣），但係實際上法文名幾乎冇人用。
劉的之

劉的之（Dick Lau Tik-Chi），生於香港，籍貫江蘇武進，香港電影前男演員，活躍喺1980年代末期至1990年代，代表作係1995年上演同陳寶蓮合作嘅《偶遇》。網上有人話佢過左身，但係未經證實。其後據悉，劉的之喺1998年死於愛滋病。
唐紫睿

唐紫睿（Hazel Tong，19877月6號—），係香港電影演員同模特兒，比較出名嘅演出有《鴨王》。

簡歷
唐紫睿本嚟係髮型師，2011年開始做全職模特兒，2013年開始拍電影。
2016年4月，唐紫睿參加咗viuTV真人騷節目《G-1格鬥會》做打女，最後贏到金腰帶。